b'\n_START_ARTICLE_\nFran Ivan Zavrnik\n_START_SECTION_\n\xc5\xbdivljenje in delo\n_START_PARAGRAPH_\nLeta 1914 je doktoriral na dunajski Visoki veterinarski \xc5\xa1oli. Do 1921 je slu\xc5\xbeboval na Vranskem, Ptuju in Murski Soboti, ko je bil imenovan za rednega profesorja histologije in embriologije na Visoki veterinarski \xc5\xa1oli v Zagrebu; tu je bil med drugim rektor (1921-1922) ter ustanovitelj in ve\xc4\x8d kot 20 let predstojnik zavoda za histologijo in embriologijo. Leta 1929 je v Zagrebu ustanovil slovensko Narodno knji\xc5\xbenico in \xc4\x8ditalnico, katero je do 1933 tudi vodil. Iz knji\xc5\xbenice se je razvilo dru\xc5\xa1tvo Slovenski dom. Med vojno je bil zaprt v usta\xc5\xa1kem tabori\xc5\xa1\xc4\x8du Jasenovac (1941-1942). Po osvoboditvi je bil povabljen v Ljubljano in tu pomagal organizirati veterinarsko stroko, med drugim je bil prvi direktor Veterinarskega znanstvenega zavoda Slovenije. Leta 1947 je postal redni profesor za anatomijo in fiziologijo na ljubljanski Agronomski fakulteti, ter bil dekan te fakultete (1955-1957). Ustanovil in vodil je tudi in\xc5\xa1titut za anatomijo, histologijo in embriologijo. V letih 1947\xe2\x88\x921951 je pou\xc4\x8deval tudi na Srednji veterinarski \xc5\xa1oli v Ljubljani._NEWLINE_Sam ali s sodelavci je raziskoval predvsem celi\xc4\x8dne elemente krvi in hemopoetskih organov, velja za utemeljitelja jugoslovanske hematologije._NEWLINE_Napisal je ve\xc4\x8d skript, 14 znanstvenih \xc4\x8dlankov, prevedel je 2 strokovni knjigi, objavljal je enciklopedi\xc4\x8dne prispevke in postavil temelje slovenski veterinarski terminologiji. Pionirsko je tudi njegovo delo na podro\xc4\x8dju zgodovine veterinarstva. Leta 1931 je v Zagrebu osnoval in urejal znanstveno glasilo Veterinarski arhiv._NEWLINE_Zavrnik je bil mentor 26 doktorantom, ki so pozeje pomembno vplivali na razvoj jugoslovanskega in slovenskega veterinarstva.'